洛中偶作
作者：白居易
朝代：唐

paragraphs: 五年職翰林，四年涖潯陽。
一年巴郡守，半年南宮郎。
二年直綸閤，三年刺史堂。
凡此十五載，有詩千餘章。
境興周萬象，土風備四方。
獨無洛中作，能不心悢悢。
今爲青宮長，始來遊此鄉。
裴回伊澗上，睥睨嵩少傍。
遇物輒一詠，一詠傾一觴。
筆下成釋憾，卷中同補亡。
往往顧自哂，眼昏鬚鬢蒼。
不知老將至，猶自放詩狂。